	Tallinna Loomaaia õppeprogramm	2026/2027


Pealkiri: Tule (vihma)metsa!

Programmi lühitutvustus: 
Õppeprogrammi jooksul külastame nii vääriselupaika Veskimetsa kui ka troopilist Kagu-Aasia vihmametsa, mis annab õpilastele haruldase võimaluse võrrelda kahte nii erinevat, aga teisalt nii sarnast metsatüüpi. Tunni muudavad mitmekesisemaks praktilised ülesanded – toiduvõrgustiku rollimäng salumetsas ning temaatiline maastikumäng vihmametsa kasvuhoones. Tegevuste tulemusena õpivad lapsed looduses leiduvat märkama ning neil on parem arusaam metsa olemusest, olulisusest ning jätkusuutlikust majandamisest.

Sihtrühm: II kooliaste (6. kl)

Õppeprogrammi tegevused koos ajakavaga: 

1. Sissejuhatus 
Juhendajad tutvustavad loomaaias kehtivaid reegleid ja eelolevat programmi. Sissejuhatuseks tutvustatakse õpilastele metsade paiknemist maailmas. Pööratakse tähelepanu sellele, kuidas peab metsas käituma. (10 min)

2. Teema arendus
Õppekäik, arutelu, piltmäng
· Veskimetsa vääriselupaigas ümbritsevat metsakeskkonda vaadeldes ning praktilisi näiteid (salumetsa puu- ja põõsaliigid, metsloomade jäljed) ära kasutades arutletakse üheskoos metsa mõiste, vajalikkuse, rinnete ja bioloogilise mitmekesisuse üle peamiselt Eesti näitel. 
· Piltmängu kaudu tutvutakse ka teiste põhiliste metsatüüpidega Eestis. (15 min)

Praktiline ülesanne
· Veskimetsa rollimängus peab iga õpilane vastavalt loosiga saadud salumetsa taime- või loomaliigile leidma sobiva koha toiduvõrgustikus (grupeerumine troofilistesse tasemetesse). 
· Järgneb arutelu moodustunud toitumissuhete teemal. (15 min)

Õppekäik, arutelu
· Vihmametsa rindelisust ning mikroelupaikade rikkalikkust võrreldakse Eesti metsade rindelisusega Kagu-Aasia vihmametsa interaktiivse galerii saalis. 
· Metsade säästliku majandamise teema ning jätkusuutlik eluviis nii Eestis kui vihmametsade piirkondades võetakse vaatluse alla õlipalmi istanduse seina juures. (15 min)

Praktiline ülesanne
· 3-5-liikmelistes rühmades läbitakse kaardi abil maastikumängu punktid vihmametsa kasvuhoone ekspositsioonialal. 
· Igas punktis on rühmadel vaja täita teatud ülesanne Eesti metsade kohta võrdluses vihmametsaga (nt toiduahela moodustamine), metsatüüpide levikuareaalid maailmas, parasvöötme/vihmametsa keskmine temperatuur jmt). (25 min)

3. Kokkuvõte 
Tunni lõpus arutletakse õpilastega programmil läbitud teemadel, et saada tagasisidet selle kohta, mida õpilased tunnis omandasid, mis oli nende jaoks eriti huvitav, mis meeldis vähem ning kas õppetunni eesmärgid said täidetud. (10 min)

Õpitulemused (eesmärgid): 

· Õpilane kirjeldab metsa kui ökosüsteemi, selgitab selle tähtsust ning kaitse vajalikkust.
· Õpilane koostab Eesti metsakooslust iseloomustavaid toiduahelaid ja toiduvõrgustikke.
· Õpilane oskab maja plaani järgi hoones orienteeruda.
· Õpilane selgitab looduskaitse vajalikkust maailmas, toob näiteid kaitsealade ja kaitsealuste liikide kohta Eestis.

Õpipädevused:
· Kultuuri- ja väärtuspädevus
· Suhtluspädevus
· Õpipädevus

Seos riikliku õppekavaga:

Loodusõpetus II kooliaste: Elu mitmekesisus Maal; Elukeskkond Eestis; Mets elukeskkonnana; Loodus- ja keskkonnakaitse Eestis; Õhk.

Läbivad teemad: Keskkond ja jätkusuutlik areng. Teabekeskkond. Väärtused ja kõlblus.

Meetodid ja vahendid: 
Meetodid: õppetunnis kasutatakse avastus- ja probleemõppe meetodeid: õppekäik, vaatlus, arutelu, rollimäng, rühmatöö, analüüs.
Vahendid: metsade levikukaart, metsatüüpide pildid, toiduvõrgustiku mängu rollikaardid, vahendid maastikumänguks (kaart, kirjutamisalus, kirjutusvahend, vastuste leht)

Info õpetajale (saatjale): 
Õppeprogrammil osalemiseks on vaja saata päring aadressil https://tallinnzoo.ee/telli/ Päringule vastatakse üldjuhul kolme tööpäeva jooksul ning kirjavahetuse teel lepitakse kokku aeg jm täpsemad detailid. 
Õppeprogramm viiakse läbi eesti keeles - nõrga eesti keele tasemega gruppidele antud õppeprogramm ei sobi.
Enne loomaaeda tulekut palume õpilastele selgitada, et õppeprogramm on õppetund, millel on kindel teema ja eesmärgid ning kus on erinevaid tegevusi ja ülesandeid. Loomaaias kehtivad reeglid, millest tuleb juhinduda https://tallinnzoo.ee/kulastusreeglid/. Õppeprogrammi ajal peab õpetaja aitama distsipliini hoida. Kui õppeprogrammil osalevad erivajadustega lapsed, palume sellest teada anda programmi broneerimisel - käsitleme iga juhtumit individuaalselt ning püüame leida parima lahenduse sõltuvalt erivajaduse iseloomust, meie füüsilistest tingimustest ning tööjõuressurssidest. 
NB! Õppeprogramm toimub osaliselt metsas, lageda taeva all ning maastikul iga ilmaga - palume riietuda ilmastikukindalt ning jalga panna maastikule sobivad jalanõud. Osa tegevusest toimub siseruumides (Kagu-Aasia vihmamets) - õpilase riietus võiks olla eest avatav ning õpilasel peaks kaasas olema joogivee pudel. Programm lõppeb loomaaia keskel, kust tagasi väravani jalutamiseks kulub umbes 10 minutit.
Kõik õppeprogrammiks vajalikud vahendid on loomaaia poolt olemas.
Kaasasolevalt õpetajalt küsivad juhendajad suulist tagasisidet vahetult pärast õppeprogrammi, lisaks palub Tallinna Loomaaed pärast õppeprogrammi kirjalikku tagasisidet e-kirja teel. 
Pärast õppekäiku ja enne kirjaliku tagasiside edastamist loomaaiale on saatval õpetajal hea võimalus veelkord teha kokkuvõte kogetust. Näiteks uurida lastelt ükshaaval, mis antud õppeprogrammi juures üllatas, mis meeldis, mis ei meeldinud. Alguses võib lapsed jaotada paaridesse, seejärel neljasesse rühma, siis kaheksaliikmeline rühm jne. Järgneb arutelu kogu rühmaga.

Kestus: 90 min

Grupi suurus: kuni 32 õpilast

Toimumise aeg: sügisel (september-oktoober), kevadel (aprill-juuni).

Maksumus: 250 EUR

Lisainfo: Pileteid ei lisandu. Hinnas sisaldub iseseisev loomaaiakülastus pärast õppeprogrammi. Iga 10 õpilase kohta üks täiskasvanud saatja hinna sees.

Läbiviimise koht: Tallinna Loomaaed, Rebasemets (alguskoht Ehitajate tee 150 värav) või Veskimets (alguskoht Paldiski mnt 145 värav), Kagu-Aasia vihmametsa ekspositsioon. Lõpp loomaaia keskel.

Läbiviija nimi ja kvalifikatsioon: 
Tallinna Loomaaia loodushariduse spetsialistid:
Kristiina Taits (TÜ bioloogia bakalaureus, ökoloogia ja elustiku kaitse magister, loodushariduse valdkonnas alates 2017)
Heiko Kruusi (TÜ bioloogia bakalaureus, EMÜ loodusturismi magister, loodushariduse spetsialist alates 2021)
Kätlin Kukebal (EMÜ loodusturismi magister, loodushariduse spetsialist alates 2024, eelnevalt läbinud 2a Õpetaja Kutseõpinguid ja töötanud loodusõpetuse õpetajana)
Jana Kilter (TLÜ geoökoloogia magister, loodushariduse spetsialist alates 2022)
Liina Pork (TÜ bioloogia bakalaureus, loodushariduse valdkonnas alates 2011)
Jaana Emilia Harjula (TLÜ bioloogia bakalaureus, loodushariduse spetsialist alates 2024)
Helina Raja (TÜ keskkonnatehnoloogia magister, loodushariduse spetsialist alates 2016)
Darja Zubareva (loodushariduse valdkonnas alates 2011)

Õppekeel: eesti keel
